Alla sultan ġust Il-Mulej isaltan; jitkexkxu l-ġnus! Fuq il-kerubini t-tron tiegħu ; ħa titheżżeż l-art! Kbir il-Mulej f'Sijon; hu jaħkem fuq il-popli kollha. Ħa jfaħħru ismek, kbir u tal-biża', għax hu qaddis u qawwi. Int sultan li tħobb il-ġustizzja u waqqaft is-sewwa; id-dritt u s-sewwa tagħmel ma' Ġakobb. Għollu bit-tifħir lill-Mulej, Alla tagħna, inxteħtu quddiem mirfes riġlejh , għax hu qaddis! Mosè u Aron fost il-qassisin tiegħu, u Samwel fost dawk li jsejħu ismu, kienu jsejħu l-Mulej, u hu jweġibhom. F'kolonna ta' sħab kien jitkellem magħhom; kienu jħarsu l-preċetti u l-liġi li tahom. Mulej, Alla tagħna, inti smajthom; int Alla li tagħder kont għalihom; iżda tħallast tal-imġiba ħażina tagħhom. Għollu bit-tifħir lill-Mulej, Alla tagħna, u nxteħtu quddiem l-għolja mqaddsa tiegħu; għax qaddis hu l-Mulej, Alla tagħna!